സെഫിർ‌ഹിൽ‌സ്

സെഫിർ‌ഹിൽ‌സ് അമേരിക്കൻ ഐക്യനാടുകളിൽ ഫ്ലോറിഡ സംസ്ഥാനത്ത് പാസ്കോ കൗണ്ടിയിലെ ഒരു നഗരമാണ്. 2020 ലെ സെൻസസിൽ നഗരത്തിലെ ജനസംഖ്യ 17,194 ആയി കണക്കാക്കിയിരുന്നു. ടാംബ ബേ മെട്രോപൊളിറ്റൻ സ്റ്റാറ്റിസ്റ്റിക്കൽ ഏരിയയുടെ ഒരു പ്രാന്തപ്രദേശമാണിത്. സെഫിർ‌ഹിൽ‌സ് കുപ്പിവെള്ള കമ്പനിയുടെ ആസ്ഥാനമെന്ന നിലയിൽ അറിയപ്പെടുന്ന ഈ നഗരം കൂടാതെ ട്രീ സിറ്റി യു‌എസ്‌എയിലെ അംഗവുംകൂടിയാണ്. ചരിത്രം 1888 ഏപ്രിൽ 18 ന് 280.74 ഏക്കർ ഭൂപ്രദേശം ഉൾക്കൊള്ളുന്ന അബോട്ട് എന്ന പേരിലുള്ള പട്ടണമായാണ് സെഫിർഹിൽസ് തുടക്കം കുറിച്ചത്. 1893 ൽ ഒരു വോട്ടിംഗ് ഡിസ്ട്രിക്റ്റ് സ്ഥാപിക്കപ്പെട്ടതിനേത്തുടർന്ന് 1896 ൽ ഒരു പോസ്റ്റോഫീസും സ്ഥാപിക്കപ്പെട്ടു. 1909 ൽ, പെൻ‌സിൽ‌വാനിയയിൽ നിന്നുള്ള അമേരിക്കൻ ആഭ്യന്തരയുദ്ധത്തിലെ മുൻ സൈനികനായ ക്യാപ്റ്റൻ ഹോവാർഡ് ബി. ജെഫ്രീസ് ആഭ്യന്തരയുദ്ധത്തിൽ പങ്കെടുത്ത സൈനികർക്കായി ഒരു കമ്മ്യൂണിറ്റി സൃഷ്ടിക്കാനുള്ള പദ്ധതിയോടെ 35,000 ഏക്കർ ഭൂമി വാങ്ങുകയും സെഫിർ‌ഹിൽ‌സ് കോളനി കമ്പനി സൃഷ്ടിക്കുകയും ചെയു. 1910-ൽ പട്ടണം അതിന്റെ പേര് സെഫിർഹിൽസ് എന്ന് മാറ്റാൻ വോട്ടുചെയ്യുകയും 1914 ൽ ഇത് സംയോജിപ്പിക്കപ്പെടുകയും ചെയ്തു. ആഫ്രിക്കൻ അമേരിക്കക്കാരെ നഗരപരിധിക്കുള്ളിൽ താമസിക്കുന്നത് വിലക്കുന്ന ഒരു സൺ‌ഡൌൺ ടൌൺ പോളിസി സെഫിർ‌ഹിൽ‌സിൽ നിലനിൽക്കുന്നതായി 1941 ൽ ഒരു താമസക്കാരൻ റിപ്പോർട്ട് ചെയ്തിരുന്നു. 1999 ൽ നഗരം ചരിത്രപരമായ ഒരു ജില്ല സൃഷ്ടിച്ചതോടെ 2001 ൽ സെഫിർ‌ഹിൽ‌സ് ഹിസ്റ്റോറിക് ഡിസ്ട്രിക്റ്റായി നാമനിർദ്ദേശം ചെയ്യപ്പെടുകയും ചരിത്രപരമായ സ്ഥലങ്ങളുടെ ദേശീയ രജിസ്റ്ററിൽ പട്ടികപ്പെടുത്തപ്പെടുകയും ചെയ്തു. എല്ലാ വർഷവും മാർച്ചിൽ നഗരത്തിന്റെ സ്ഥാപകദിനാഘോഷം നടക്കുന്നു. അവലംബം